Elizabeth Peru

COSMIC MESSENGERS

Copyright © 2018 by Elizabeth Peru

Originally published by Hay House Inc. USA

All rights reserved.

Translation © 2019 by Anna Polievková

Cover design © 2019 by Leanne Siu Anastasi

Cover Images: Shutterstock

Slovak edition © 2019 by IKAR, a.s.

ISBN 978-80-551-6638-4

Veľa duší ma sprevádza na mojej ceste.

Venujem rodine svojej duše, ktorej podpora

a vedenie ma inšpirujú a usmerňujú.

Svojej globálnej komunite, ktorej láska

a odhodlanie pozdvihnúť svoj život

ma poháňajú dopredu.

A modrému vlkovi, ktorého neochvejné

povzbudzovanie a láska mi umožňujú lietať.

ÚVOD

Ste potrební

Po celé tisícročia – v rozmanitých formách a podobách – vždy existovalo a existuje vaše jediné ja. Ako bytosť ste jedinečnou zmesou skúseností a energie vytváranej dušou, s nekonečnou možnosťou rásť.

A predsa, koľkí z nás skutočne prijmú výzvu osobného rozvoja a ponoria sa do tajov života, aby našli svoje miesto vo vesmíre? Tušíte, čo by sa stalo, keby ste si odrazu uvedomili svoj pravý pôvod? Pomohlo by vám poznanie, odkiaľ prichádzate, kto ste a prečo ste tu, upriamiť úsilie na zistenie hlbšieho zmyslu a smerovania vášho života? Uvažovali ste vôbec niekedy o tom?

Otvorilo by vám poznanie, že ste dieťaťom hviezd a prirodzeným vesmírnym poslom, úplne novú cestu skúmania – cestu, ktorá mätie a provokuje, ale zároveň aj prináša odpovede a inšpiruje?

Túto knihu som napísala pre bádajúce duše, dychtiace odhaliť svoj účel, spojenie s vesmírom a cestu, na ktorej využijú všetky svoje vrodené talenty. Kniha sa prihovára dušiam, ktoré cítia, že ich bytie má vyšší zmysel a sú pripravené urobiť v prospech planéty všetko.

Si jednou z týchto duší? Hľadáš, skúmaš a túžiš dozvedieť sa viac, aby si mohol žiť život, kvôli ktorému si sem prišiel? Vitaj, drahý čitateľ. Tvoja veľkoleposť nemá hraníc. Tvoje svetlo žiari vesmírom ako mocný lúč a tvoj vnútorný potenciál je večný. Si dôležitý – iba tým, že si.

Ak by si sa aj nikdy „neprebudil“ do toho, kým skutočne si, svojou prítomnosťou vo vesmírnom tanci života ovplyvňuješ nás všetkých. Ale ty máš viac ako len hmlistú predstavu o tom, kým si a prečo si tu. Však? To nás predsa zviedlo dokopy a zosúlaďuje tlkot našich sŕdc, keď spolu hovoríme.

Môj príbeh

Pred mnohými rokmi som na tom bola asi tak ako vy teraz. V dvadsiatich ôsmich rokoch som sklamaná z toho, kam sa uberá môj život, veľmi vážne hľadala odpovede. Celé hodiny som trávila osamote ponorená do svojich myšlienok a dúfala, že prídem na to, prečo sa môj život vyvíja práve tak, ako sa vyvíja. Cítila som sa osamelá, no napriek tomu som tušila, že všetko je tak, ako má byť.

Neprešiel ani deň bez toho, aby som nehľadala príčiny minulých skutkov svojich aj svojich blízkych. Vytvorila som si akýsi cyklus nevyhnutného sebahodnotenia, pretože ak som sa raz mala pozdvihnúť nad večné otázky a dosiahnuť stav poznania, musela som ísť do hĺbky. Hovorí vám to niečo?

V tomto období hlbokej kontemplácie som začala mať odrazu veľmi zvláštne zážitky počas spánku. Každú noc som sa budila medzi druhou a treťou hodinou, a hoci som si svoje telo ležiace v posteli naplno uvedomovala, nedokázala som ním pohnúť. Domom sa šírili čudesné zvuky, ako keby rinčali nože a bzučali včely. Cítila som, ako každý atóm môjho tela vibruje a na hrudi ma tlačí niečo ťažké – ako keby sa niečo usilovalo dostať do môjho vnútra. Neskôr som prišla na to, že v skutočnosti to ja som sa snažila dostať von.

Raz v noci, keď moje telo opäť raz neprestávalo vibrovať, spýtala som sa sama seba: Je toto pre mňa dobré? Chvenie ustúpilo, ale len čo som sa trochu uvoľnila, začali sa mi od nôh smerom k hlave, až po korunnú čakru, šíriť intenzívne vibrácie. Pocítila som, ako vystupujem z tela a letím tunelom plným svetiel a zvukov. Bol to fascinujúci vesmírny výlet a ja som jednoducho vedela, že sa teraz dozviem niečo nesmierne dôležité o zmysle života.

Zrazu som sa ocitla na tichom a pokojnom mieste. Krátky okamih tam bola úplná tma, potom sa však pred mojím zrakom rozžiaril ohňostroj trblietavých farieb a geometrických tvarov, ktoré vyzerali ako sklíčka vitráží. Bola som natoľko oslnená ich nádherou, že som vkĺzla späť do tela a cítila, ako sa pomaly prebúdzam.

Telo v posteli sa zdalo teraz veľmi ťažké, no ja som bola nadšená, vedela som totiž, že miesto, kde som bola, bolo duchovné. Bola som mimo tela, a predsa som to bola stále ja. Kým moja duša putovala „tam vonku“, vôbec som si nerobila starosti o svoje telo v posteli: tešila som sa zo skúmania vesmíru, odpovedí a zážitkov, čo ma tam čakali.

Táto skúsenosť navždy zmenila môj život. Po nej som už z prvej ruky vedela, že duša je večná, že duša som ja a že v skutočnosti nikdy nezomrieme. Až veľa rokov po tomto zážitku mimo tela som prežila skutočné prebudenie – bolo to v New Yorku, na Silvestra roku 1999 – a to ma priviedlo na duchovnú cestu, po ktorej teraz kráčam. A vaša dychtivosť a túžba objaviť cestu svojej duše a vaše vesmírne korene nás zviedli dokopy. Lebo moje skúsenosti a vedomosti môžu pomôcť naštartovať tie vaše.

Všetci máme tendenciu ponáhľať sa, osobitne po tom, čo sa prebudíme do duchovnej reality. Vo chvíli, keď sa dotkneme semena pravdy vo svojom srdci, zaplaví nás vlna vzrušenia. Urýchliť svoj osobný rast a spomenúť si na dôvody, prečo sme tu, však môžeme aj bez stresu a strachu. Chce to len prácu a porozumenie vzorcom vesmírnej energie, niečo také, ako robím ja od roku 2003, keď týždenne pripravujem online globálnu energetickú predpoveď.

V predpovedi uvádzam výklady nadchádzajúcich vesmírnych udalostí na sedem dní dopredu a poskytujem aj týždenného sprievodcu životom. Píšem intuitívne pre celú planétu, takže každý deň, bez ohľadu na to, kde žijete, vnímate ako svoj vlastný. Moje predpovede čítajú ľudia vo viac ako osemdesiatich krajinách sveta; sú známe svojou až mysterióznou presnosťou a tým, že v ťažkých časoch dokážu poskytnúť podporu a povzbudenie.

A teraz sa v tejto knihe s vami delím o svoje učenie a prinášam komplexný, praktický návod na skúmanie vašej životnej cesty, ale aj duše, vesmíru, energií – vašich vlastných rovnako ako planetárnych a hviezdnych.

Ako pracovať s touto knihou

Mojím zámerom je, aby ste pri čítaní tejto knihy a pri práci s ňou pochopili fungovanie energie a naučili sa, ako v sebe prebudiť vrodené talenty, sily a zručnosti; popri tom sa vám bude priebežne zvyšovať vesmírne vedomie. V každej kapitole odhalím jedno z 13 univerzálnych tajomstiev, ktoré vám pomôžu využiť vesmírne sily na zvládnutie vlastného života.

Zosúladenie vlastnej energie s energiou planét a hviezd nám umožní využiť ich pomoc na urýchlenie naplnenia účelu svojho života. Staneme sa vesmírnymi poslami jeden druhému navzájom, ale aj sebe samým. Ak si aj v tejto chvíli nie ste úplne istí svojím účelom, už len samotné naladenie sa na vesmírnu energiu a rozšírenie svojej prítomnosti smerom k nej vám pomôže dostať sa do prúdu synchronickosti a zvýšeného zhmotňovania.

Osobitný dôraz kladiem na jednoduchosť a ľahkú zrozumiteľnosť poskytovaných informácií. Zistila som totiž, že podstatou duše je jednoduchosť a čím je niečo menej zložité, tým väčšmi sa to blíži k božskému.

V každej kapitole vám poskytnem príležitosť na oddych a sebareflexiu, cvičenia vám zase pomôžu získať osobný zážitok duše, vesmírnej energie a vašej predurčenej životnej cesty. Radím vám, aby ste knihou prechádzali svojím vlastným tempom a v duchu si formulovali odpovede.

• I. časť: Existencia a účel vášho života vás prevedie procesmi života tu na Zemi a pomôže vám identifikovať a pochopiť účel vášho života.

• II. časť: Ako sa stať vesmírnym poslom vás otvorí vesmírnemu vedomiu a ukáže vám, čo je vašou úlohou posla nebies.

• V závere I. aj II. časti je veľmi cenný Informačný sprievodca, ktorý vám poskytne podrobné informácie o fyzických, duchovných a mentálnych účinkoch vesmírnej energie a planetárnych javov.

Ak pri čítaní knihy narazíte na niečo nezrozumiteľné či nepochopiteľné, nechajte to len tak prejsť. Pretože čo vo vás nerezonuje dnes, môže vo vás veľmi dobre rezonovať zajtra. Dôležité je, aby sa prebudila vaša predstavivosť a aby sa vo vás otvárali nové cesty a prebúdzali nové myšlienky.

Časom prídete na to, že hneď ako prijmete skutočnosť, že vás duša vedie životom vždy smerom k túžbam vášho srdca, celkom prirodzene sa stanete vesmírnym poslom. Pretože my vás potrebujeme. Potrebujeme, aby sa každý z vás prebudil a nárokoval si svoje prirodzené právo a božské dedičstvo.

Vaše slová majú silu a vaše skutky sú prejavom vášho jasného zámeru. Tým, ako si formujete pracovnú kariéru, vzťahy, rodinu a svoju jedinečnú, všeobecne prospešnú environmentálnu, humanitárnu a duchovnú cestu, môžete svoj každodenný život pozdvihnúť na úroveň radostného tvorenia.

Naša planéta prechádza kľúčovým obdobím premeny, keď sa duše napájajú na svoje vesmírne korene a šírenie informácií prebieha dosiaľ nevídaným spôsobom. A tu je vaša príležitosť žiť vedome jednou nohou v duchovnej a druhou vo fyzickej dimenzii a byť poslom nielen na Zemi, ale aj v celom vesmíre.

Pozývam vás, aby ste urobili tento skok a zanechali svoju stopu. Za rozvoj svojej duše ste zodpovední jedine vy. Želám vám, aby ste na stránkach tejto knihy našli pokoj, spojenie, inšpiráciu a poučenie. Čo spravíte s tým, čo tu nájdete, je iba na vás...

S láskou

Elizabeth

Koniec ukážky

Elizabeth Peru

VESMÍRNI POSLOVIA

Ukážka z elektronickej knihy

Table of Contents

Titulná strana

ÚVOD: Ste potrební

I. ČASŤ * Existencia a účel vášho života

II. ČASŤ * Stávate sa vesmírnym poslom